Mesajele pe WhatsApp i-au adus pedeapsa cu moartea unui student de 22 de ani din Pakistan. Fapta pentru care a fost condamnat
Un tribunal din Pakistan a condamnat la moarte un student în vârstă de 22 de ani, acuzat de blasfemie din cauza unor mesaje pe WhatsApp, relatează BBC.
Instanţa din provincia Punjab a declarat că tânărul a distribuit imagini şi videoclipuri cu caracter blasfemic cu intenţia de a jigni sentimentele religioase ale musulmanilor.
Condamnat la moarte în Pakistan
Un tânăr de 17 ani a fost condamnat la închisoare pe viaţă în acelaşi dosar. Amândoi au negat că au comis vreo încălcare a legii. Blasfemia se poate pedepsi cu moartea în Pakistan. Unele persoane au fost linşate chiar înainte ca dosarele lor să fie judecate.
Plângerea a fost depusă în 2022 de către unitatea de combatere a criminalităţii cibernetice a Agenţiei Federale de Investigaţii din Pakistan (FIA) din Lahore. Cazul a fost înaintat unui tribunal local din oraşul Gujranwala.
Ce făcuse tânărul de 22 de ani
În hotărârea din această săptămână, judecătorii au precizat că tânărul de 22 de ani a fost condamnat la moarte pentru că a pregătit fotografii şi videoclipuri care conţineau cuvinte batjocoritoare la adresa profetului Mahomed şi a soţiilor sale, relatează news.ro.
Acuzatul mai tânăr a fost condamnat la închisoare pe viaţă pentru că a redistribuit materialul. Tatăl condamnatului la moarte, a cărui identitate nu a fost dezvăluită, a declarat pentru BBC că a depus un recurs la Înalta Curte din Lahore.
Celălalt tânăr a fost condamnat la închisoare pe viaţă în loc de pedeapsa cu moartea, deoarece este minor, a precizat instanţa.